To politibetjente i en patruljevogn gjorde et overraskende fund, da de i nat stoppede en bil med to mænd på Gl. Randersvej i Hadsund.

Det oplyser P4 Nordjylland. Betjentene synes, at mændene så lidt mistænkelige ud, og spærrede øjnene ekstra op, da de kiggede på bagsædet. Der lå to grønne skilte, der var stjålet fra politistationen Hadsund. Tyvene har ikke fortalt, hvad de skulle bruge skiltene til. - Men det kan godt være lidt af et trofæ, hvis det lykkes at få dem hjem på væggen, fortæller vagtchef Frank Liltorp fra Nordjyllands Politi. Skiltene var skruet af facaden på politistationen på Himmerlandsgade i Hadsund. I bilen sad to kendinge af politiet. To lokale mænd fra Hadsund på 31 og 18 år.